钦定古今图书集成/明伦汇编/氏族典/第427卷 > 《廖用贤尚友录》 > 赵充国
## 钦定古今图书集成/明伦汇编/氏族典/第427卷 > 《廖用贤尚友录》 > 赵充国

按《汉书赵充国传》：“充国字翁孙，陇西上邽人，徙金城
令居。始为骑士，以六郡良家子善骑射，补羽林，沈勇
有大略。武帝时，以假司马从贰师将军击匈奴，为所
围，乏食，充国与壮士百馀人溃围陷阵，贰师随之得
解，身被二十馀创。贰师奏状，召诣行在。武帝亲见其
创，嗟叹之。拜中郎，迁车骑将军长史。昭帝时，以大将”
军护军都尉击氐人，迁中郎将，还为水衡都尉。击匈
奴，获西祁王，擢后将军，兼水衡。与霍光定策，立宣帝，
封营平侯。本始中，为蒲类将军，征匈奴，还为后将军
少府。先零、罕幵诸羌叛，朝议先破罕幵。充国请专击
先零，又欲罢骑兵，留屯田，卒如充国计。诸羌降，振旅
而还。复为后将军卫尉。乞骸骨，赐安车驷马就第。朝
廷每有大议。参兵谋问筹策焉。年八十六薨，谥壮，以
功德列画未央宫。至成帝思将帅，召扬雄作《颂》。